નોકરીમાં ઘણો સમય અપ-ડાઉન કરેલું. એક મિત્રે મને પૂછેલું : ‘સમયપાલન અંગે તારો વ્યવહાર જોતાં તું ટ્રેન ચૂકી નથી જતો ?’ મારે કહેવું જોઈએ એક વાર હું ટ્રેન ચૂકી ગયેલો, કારણ કે તે દિવસે ટ્રેન એકદમ એટલે એકદમ સમયસર હતી. કોઈ સ્થળે હું સમયસર પહોંચું એ માણસ કૂતરાને કરડવા જેવા સમાચાર ગણાય. સમય અંગેની મારી અનિયમિતતા અંગેનું એક કારણ મને મળ્યું છે. મારો જન્મ સાવરકુંડલાની પોસ્ટ ઑફિસના મકાનમાં થયો હતો. પોસ્ટલ ડિપાર્ટમેન્ટમાં સમય અંગે આદર નથી હોતો તેવો ઘણાને અનુભવ છે. પોસ્ટમાં પાંચ વરસે પહોંચ્યું હોય તેવા ઘણા દાખલા નોંધાયા છે. ક્યાંક જન્મસ્થળની જગ્યાનો પણ પ્રભાવ પડતો હોય છે. મિત્રો, મારો વાંક નથી….